**อย. ร่วมประชุม CND ครั้งที่ 68 ณ กรุงเวียนนา ร่วมกำหนดนโยบายควบคุมยาเสพติดระดับโลก**

**เสริมความร่วมมือระหว่างประเทศ**

อย. เข้าร่วมประชุม CND ครั้งที่ 68 ณ กรุงเวียนนา สาธารณรัฐออสเตรีย ร่วมกำหนดนโยบายและมาตรการควบคุมยาเสพติดในระดับสากล พิจารณาการควบคุมสารเสพติดชนิดใหม่ตามข้อเสนอของ WHO ผลักดันนโยบายส่งเสริมการเข้าถึงยาเสพติดทางการแพทย์อย่างสมดุล และเสริมสร้างความร่วมมือระหว่างประเทศเพื่อแก้ไขปัญหายาเสพติดอย่างมีประสิทธิภาพ

สำนักงานคณะกรรมการอาหารและยา (อย.) โดยนายแพทย์มณเฑียร คณาสวัสดิ์ รองปลัดกระทรวง สาธารณสุข นายแพทย์สุรโชค ต่างวิวัฒน์ เลขาธิการคณะกรรมการอาหารและยา นายแพทย์วิทิต สฤษฎีชัยกุล รองเลขาธิการคณะกรรมการอาหารและยา และผู้แทนจากกองควบคุมวัตถุเสพติดเข้าร่วมการประชุมคณะกรรมาธิการยาเสพติดแห่งสหประชาชาติ (Commission on Narcotic Drugs: CND) สมัยที่ 68 ระหว่างวันที่ 10 - 14 มีนาคม 2568 ณ กรุงเวียนนา สาธารณรัฐออสเตรีย โดยมีวัตถุประสงค์เพื่อร่วมกำหนดนโยบายและมาตรการในการควบคุม และแก้ไขปัญหายาเสพติดในระดับนานาชาติ โดยการประชุม CND ครั้งนี้ มีวาระสำคัญในการพิจารณาการเปลี่ยนแปลงขอบเขตการควบคุมสารเสพติดชนิดใหม่ จำนวน 6 รายการ ที่องค์การอนามัยโลก (WHO) เสนอให้ขึ้นบัญชีควบคุมภายใต้อนุสัญญาระหว่างประเทศ นอกจากนี้ เลขาธิการคณะกรรมการอาหารและยายังกล่าวถ้อยแถลงในนามประเทศไทยเกี่ยวกับนโยบายส่งเสริมการเข้าถึงยาเสพติดทางการแพทย์อย่างเพียงพอ ในขณะเดียวกันก็มีมาตรการป้องกันไม่ให้มีการรั่วไหลไปใช้ในทางที่ผิดและเข้าร่วมประชุมทวิภาคีกับผู้แทนคณะกรรมาธิการยาเสพติดแห่งสหประชาชาติ (INCB) เกี่ยวกับการรายงานการประมาณการใช้กัญชาของประเทศไทย รวมถึงเข้าร่วมกิจกรรมคู่ขนาน (Side Events) และนิทรรศการอื่น ๆ ที่เกี่ยวข้อง

การเข้าร่วมประชุม CND ครั้งนี้ ถือเป็นโอกาสสำคัญที่ประเทศไทยจะได้มีส่วนร่วมในการกำหนดนโยบายระดับโลกเกี่ยวกับการควบคุมยาเสพติด และแสดงบทบาทในการแก้ไขปัญหายาเสพติดอย่างมีประสิทธิภาพ พร้อมทั้งเสริมสร้างความร่วมมือระหว่างประเทศในเวทีสหประชาชาติ

**วันที่เผยแพร่ข่าว 14 มีนาคม 2568 ข่าวแจก 122 / ปีงบประมาณ พ.ศ. 2568**